นายกรัฐมนตรี เรียกประชุมจังหวัดพื้นที่สีแดงเข้ม 12 จังหวัด กำหนดมาตรการรับมือสถานการณ์แพร่ระบาดโควิด-19
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พร้อมด้วยนายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข พลเอก อนุพงษ์ เผ่าจินดา รัฐมนตรีว่าการกระทรวงมหาดไทย หารือร่วมกับจังหวัดพื้นที่สีแดงเข้มและควบคุมสูงสุด 12 จังหวัด ยกเว้นกรุงเทพฯ ที่ประชุมก่อนหน้านี้ไปแล้ว โดยเป็นการประชุมผ่านระบบ zoom จากบ้านพัก ภายในกรมทราบราบที่ 1 มหาดเล็กราชวัลลภรักษาพระองค์ (ร.1 ทม.รอ.) เพื่อหารือถึงแนวทางการรับมือกับการแพร่ระบาด การให้ความช่วยเหลือผู้ป่วย การตั้งโรงพยาบาลสนามต่างๆ รวมทั้งการสื่อสารทำความเข้าใจกับประชาชนนายกรัฐมนตรี สอบถามถึงสถานการณ์และความพร้อมของแต่ละจังหวัด โดยเน้นย้ำให้แต่ละจังหวัดเสนอปัญหาข้อติดขัด เพื่อรัฐบาลจะแก้ไขปัญหาได้ทันท่วงที ให้แต่ละจังหวัดเพิ่มเตียงให้พอ เฝ้าระวังการระบาดข้ามจังหวัดและให้มีส่วนภาคต่างๆ เข้าร่วมสนับสนุน ขณะเดียวกันจะใช้ระบบ bubble and seal ในพื้นที่โรงงานและแคมป์แรงงาน เช่น ฉะเชิงเทรา สมุทรปราการ ซึ่งคลัสเตอร์โรงงานเป็นแหล่งระบาดหนักและมีคนงานเดินทางข้ามจังหวัดมา จึงต้องใช้มาตรการฉีดวัคซีน จัดหาที่พัก จนไปถึงระดับสูงสุดคือปิด 14 วัน โดยให้แต่ละจังหวัดรายงานสถานการณ์ให้ทราบ สำหรับการตรวจ Antigent test kit จะต้องทำความเข้าใจกับประชาชนให้มีการตรวจอย่างถูกต้อง ซึ่งหากพบมีผลเป็นบวก ก็ให้เข้าสู่ระบบการรักษา และตรวจแบบ PT-PCR อีกรอบ ทั้งนี้พบว่า แนวโน้มผู้ป่วยจะอยู่ในระดับสีเหลืองไปสู่สีแดงเพิ่มขึ้น จึงจำเป็นต้องจัดเตรียมเตรียมวัคซีนและ Antigent test kit ให้เพียงพอ ส่วนการพิจารณาเพิ่มเตียงสำหรับผู้ป่วยสีแดงให้ทางกระทรวงมหาดไทยและสาธารณสุข ไปดำเนินการรวบรวมและเสนอมาอีกครั้ง ทั้งนี้นายกรัฐมนตรี แสดงความกังวลต่อสถานที่ตรวจที่เป็นของภาคเอกชน เนื่องจากเมื่อประชาชนไปตรวจแล้ว ไม่สามารถนำเข้าสู่ระบบการรักษาต่อได้ จึงฝากให้ไปแก้ไขในเรื่องนี้ด้วย นอกจากนี้ นายกรัฐมนตรีเสนอว่ากรณีที่ผู้ป่วยรักษาหายแล้ว ต้องมีการทำข้อมูลถึงจำนวนเตียงผู้ป่วยที่ว่างลง เพื่อสามารถรับผู้ป่วยเข้ามาเพิ่มได้ พร้อมกันนี้ให้แต่ละจังหวัดไปสำรวจ เรื่องการเพิ่มเตียง อุปกรณ์ทางการแพทย์ ซึ่งหากขาดงบประมาณก็ให้เสนอเข้ามา ส่วนเรื่องยาฟาวิพิราเวียร์ต้องสามารถให้ขายได้ในทุกจังหวัดและไม่ให้เกิดปัญหาสินค้าขาดตลาด ขณะที่การปิดตลาดก็มีความเป็นห่วงว่าหากปิดแล้ว แล้วประชาชนจะได้รับผลกระทบ จึงต้องหามาตรการออกมารองรับ เพื่อให้ประชาชนสามารถทำมาหากินได้อย่างไรก็ตาม นายกรัฐมนตรีได้สรุปสถานการณ์การแพร่ระบาดโควิดว่า อาจจะยังไม่ดีขึ้นในเร็ววัน แต่จะพยายามควบคุมสถานการณ์ให้ดีที่สุด ทางนี้จากหลักฐานทางการแพทย์ หวังว่าสถานการณ์จะดีขึ้นใน 4-6 สัปดาห์ แต่ต้องติดตามสถานการณ์การแพร่ระบาดจากทั่วโลกด้วย พร้อมชื่นชมการทำงานของ ศบค. สาธารณสุขและจังหวัดที่ทำงานร่วมกันได้อย่างราบรื่นนอกจากนี้ รองนายกรัฐมนตรีและรัฐมนตรีว่าการกระทรวงสาธารณสุข ยืนยันว่า จะมีการจัดหาวัคซีนให้ได้ 10 ล้านโดสต่อเดือนและในเดือนสิงหาคมนี้เป็นต้นไป จะฉีดวัคซีนเฉลี่ยให้ได้วันละ 1 ล้านโดสต่อเดือน และกระจายไปทุกพื้นที่ตามเป้าหมายของ ศบค.